**Edustaja-aloite 1/2016**

Asianumero DKIR/701/00.05.00/2016

KK2016-00012

Kirkolliskokoukselle

**SEURAKUNTAVAALIKÄYTÄNTÖJEN KEHITTÄMINEN**

Seurakuntavaalien toimittamisen käytännöt kaipaavat edelleen kehittämistä erityisesti ennakkovaalien järjestämisen osalta. Valtiollisissa vaaleissa ja kunnallisvaaleissa on käytössä sähköinen järjestelmä. Äänestäjä voi henkilökorttiaan näyttämällä saada valmiin esitäytetyn lähetekirjeen. Järjestelmä takaa sen, että äänestyslippu toimitetaan oikeaan osoitteeseen sille vaalilautakunnalle, jonka tehtäviin kyseisen äänestyslipun käsittely kuuluu. Vastaava sähköinen järjestelmä on syytä saada seurakuntavaaleissakin käyttöön.

Nykyisin seurakuntavaaleissa lähetekirje tehdään käsin. Paikoissa, joissa käsitellään runsaasti myös toisiin seurakuntiin kuuluvia ennakkoääniä (esimerkiksi kauppakeskukset), hankaluutta aiheuttaa oikean vaalilautakunnan osoitetietojen etsiminen. Lisäksi järjestelmä, jossa vieraassa seurakunnassa saattaa olla samanaikaisesti yhdet tai kahdet vaalit (riippuen siitä, onko seurakunta itsenäinen vai osa seurakuntayhtymää), tuo ennakkoäänestyksen ohjeistamiseen vaalivirkailijoille kohtuuttoman paineen. Ennakkoäänestyslomakkeen käsin täyttäminen vie paljon aikaa ja aiheuttaa tarpeettomia virheitä. Lisäksi seurakuntalainen ei nykyisin välttämättä (esimerkiksi lähellä ennakkoäänestyspäivää tapahtuneen muuton tähden) tiedä, missä seurakunnassa hänellä on äänioikeus. Sähköinen järjestelmä parhaimmillaan ohjaa sekä äänestäjää että vaalivirkailijaa toimimaan oikein.

Ennakkoäänestyksen toteuttaminen siellä, missä ihmiset työpäivänsä aikana luontevasti liikkuvat (esimerkiksi kauppakeskukset), on kirkolta joustavaa palvelua. Ennakkoäänestystä tulee kehittää niin, että itse äänestystapahtuma toteutuu joustavasti ja luotettavasti ja on toteutettavissa myös muualla kuin kirkon omissa tiloissa. Sähköisen järjestelmän kautta voidaan saada tieto äänioikeudesta tietyn seurakunnan vaalissa (vaaleissa) sekä vaalilautakunnan osoite. Järjestelmä voi päivittää seurakunnan vaaliluettelon. Varsinaisena vaalipäivänä voidaan siten käyttää ennakkoäänestyksen päättymisen jälkeen tulostettua äänioikeutettujen luetteloa, johon on jo ennakkoäänestyksen yhteydessä syntynyt merkintä äänioikeuden käyttämisestä ennakkoon. Samalla järjestelmä parhaimmillaan suorittaa oikein ja täsmällisesti tarvittavat laskutoimitukset (mm. kuinka moni on käyttänyt äänioikeuttaan, kuinka monta ala-ikäistä on äänestänyt). Toimiva järjestelmä vähentää sekä hylättyjen äänestyslippujen määrää että käsin tehtävää työtä. Varsinainen äänestäminen ennakkoäänestyksen yhteydessä voitaisiin jatkossakin toteuttaa nykyiseen tapaan.

Seurakuntavaalikäytännöt kaipaavat muiltakin osin kehittämistä. Ennakkoäänestyksen järjestämisen käytännön toimenpiteet kannattaa jättää paikallisesti päätettäväksi. Esimerkiksi vaatimus ennakkoäänestyksen järjestämisestä tiettynä kellonaikana seurakunnan virastossa tai seurakuntatoimistossa on tarpeeton. Kehitys on joillain paikkakunnilla johtanut keskusrekisterin kehittymiseen, jolloin seurakuntatoimisto käytännössä saattaa merkitä yhtä toimistotyöntekijän pienehköä työhuonetta. Tällaisessa tilassa vaalin järjestäminen vaarantamatta vaalisalaisuutta ei ole mahdollista eikä tarkoituksenmukaista. Saattaa myös olla, että seurakunnan muut toimitilat eivät sovellu ennakkoäänestyspaikoiksi esimerkiksi tilojen ahkeran käytön tai muun toimimattomuuden tähden. Myös kirkon vaalijärjestyksen määräyksestä ennakkoäänestyksen järjestämisestä tiettynä kellonaikana on syytä luopua ja luottaa tältä osin paikalliseen harkintaan.

Seurakuntavaalien toimittaminen kannattaa käydä huolella läpi ennen seuraavia seurakuntavaaleja. Kirkolliskokouksen on tarkoituksenmukaista ryhtyä toimiin, jotka yksinkertaistavat vaalien toimittamista sekä varmistavat sen, että vaalilippuja hylätään mahdollisimman vähän. Käytännön toimintatapoja kehittämällä saadaan aikaan mahdollisimman luotettava ja toimiva järjestelmä. Käytännössä tämä aiheuttaa muutoksia ainakin kirkon vaalijärjestykseen.

Sähköisen järjestelmän kehittämisestä luonnollisesti aiheutuu kustannuksia. Tässä kuitenkin voidaan todennäköisesti hyödyntää jo valtiollisissa vaaleissa sekä kunnallisvaaleissa käytössä olevaa ja käytännössä testattua sähköistä järjestelmää. Uusi toimintatapa vähentää seurakunnan työntekijöiden osalta merkittävästi käsin tehtävää työtä sekä säästää lomakkeiden painatus- ja kuljetuskustannuksissa. Sähköinen järjestelmä tuo siten myös kustannussäästöjä.

Aloite:

Kirkolliskokous ryhtyy toimiin

1. seurakuntavaalien käytäntöjen kehittämiseksi

a) luomalla sähköisen järjestelmän, jota hyödyntäen voi esimerkiksi tulostaa ennakkoäänestyksen lähetekirjeen lähetettäväksi asianomaiselle vaalilautakunnalle sekä tehdä asianomaisen seurakunnan vaaliluetteloon merkinnän äänioikeuden käyttämisestä ennakkoon;

b) yksinkertaistamalla vaalien toimittamisen tapaa; sekä

c) kehittämällä paikallista päätöksentekovaltaa; ja

2. tarvittavien muutosten toteuttamiseksi siten, että niitä hyödyntäen voidaan toimittaa jo seuraavat seurakuntavaalit.

Kalervo Salo Kirsi Hiilamo Päivi Linnoinen

Johanna Korhonen Markku Orsila Johanna Lumijärvi

Jaana Hallamaa Tiina Reinikainen